同敦素沈宗師登鍾山酌一人泉
作者：釋德洪
朝代：宋

paragraphs: 鍾山對吾户，春曉開煙鬟。
白雲峰頂泉，紺碧生微瀾。
經年未一酌，對客愧在顔。
兩翁亦超放，瘦策容躋攀。
大千寄一瞬，境靜情亦閑。
是時天慘憺，佳處多遺刪。
立談共嘲謔，豪氣破天慳。
臨川冰玉清，風流繼東山。
兹游適所願，但恨無弓彎。
東陽邱壑姿，癡絕膽亦頑。
孤坐巉絕處，掉頭不肯還。
天風吹笑語，響落千巖間。
歸來數清境，但覺毛骨寒。
從君乞秀句，端爲刻斕斑。